Document ID: 32001L0003

KOMISIJAS DIREKTĪVA 2001/3/EK
(2001. gada 8. janvāris),
ar ko tehnikas attīstībai pielāgo Padomes Direktīvu 74/150/EEK par lauksaimniecības un mežsaimniecības riteņtraktoru tipa apstiprinājumu un Padomes Direktīvu 75/322/EEK par lauksaimniecības un mežsaimniecības riteņtraktoru dzirksteļaizdedzes motoru radīto radiotraucējumu novēršanu
(Dokuments attiecas uz EEZ)
2001/3/EK
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1974. gada 4. marta Direktīvu 74/150/EEK par dalībvalstu tiesību aktu tuvināšanu attiecībā uz lauksaimniecības un mežsaimniecības riteņtraktoru tipa apstiprinājumu1, kurā jaunākie grozījumi izdarīti ar Eiropas Parlamenta un Padomes Direktīvu 2000/25/EK2, un jo īpaši tās 11. pantu,
tā kā:
(1) Ir jāprecizē daži Direktīvas 74/150/EEK panti un jāsaskaņo tās pielikumi ar pielikumiem Padomes 1970. gada 6. februāra Direktīvai 70/156/EEK par dalībvalstu tiesību aktu tuvināšanu attiecībā uz mehānisko transportlīdzekļu un to piekabju tipa apstiprinājumu3, kurā jaunākie grozījumi izdarīti ar Eiropas Parlamenta un Padomes Direktīvu 2000/40/EK4, kā arī pielikumiem Padomes 1992. gada 30. jūnija Direktīvai 92/61/EEK par divriteņu un trīsriteņu mehānisko transportlīdzekļu tipa apstiprinājumu5, kurā jaunākie grozījumi izdarīti ar Eiropas Parlamenta un Padomes Direktīvu 2000/7/EK6.
(2) Padomes Direktīva 75/322/EEK7, kurā jaunākie grozījumi izdarīti ar Komisijas Direktīvu 2000/2/EK8, satur informācijas dokumentu, kas jāpārnumurē saskaņā ar numerācijas shēmu, kura ieviesta ar šo direktīvu.
(3) Būtu attiecīgi jāpielāgo Direktīvas 74/150/EEK un 75/322/EEK.
(4) Šīs direktīvas noteikumi ir saskaņā ar atzinumu, ko sniegusi Komiteja pielāgošanai tehnikas attīstībai, kas izveidota ar Direktīvas 74/150/EEK 12. pantu,
IR PIEŅĒMUSI ŠO DIREKTĪVU.
1. pants
Ar šo Direktīvu 74/150/EEK groza šādi:
1. Vārdkopu "īpašas direktīvas" 2. panta b) punktā aizstāj ar vārdkopu "II pielikumā uzskaitītās īpašās direktīvas".
2. Otro teikumu 3. pantā aizstāj ar šādu teikumu:
"Pieteikumam pievieno vispusīgu tehnisko datu sarakstu vai informācijas dokumentu, kura paraugi ir iekļauti I pielikumā, kā arī tajā minētos dokumentus."
3. Ievadvārdus 4. panta 1. punktā aizstāj ar šādiem vārdiem:
"Dalībvalsts apstiprina visus traktora tipus (definēts II pielikumā kopā ar kategoriju, kam tas pieder), kas atbilst šādiem nosacījumiem:".
4. Pielikumus aizstāj ar tekstu, kas iekļauts šīs direktīvas I pielikumā.
2. pants
Direktīvas 75/322/EEK IIA pielikumu, atskaitot tā papildinājumus, aizstāj ar šīs direktīvas II pielikumā iekļauto tekstu.
3. pants
Dalībvalstīs stājas spēkā normatīvie un administratīvie akti, kas vajadzīgi, lai ne vēlāk kā 2002. gada 30. jūnijā izpildītu šīs direktīvas prasības. Par to dalībvalstis tūlīt informē Komisiju.
Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālai publikācijai. Dalībvalstis nosaka, kā izdarāmas šādas atsauces.
4. pants
Šī direktīva stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
5. pants
Šī direktīva ir adresēta dalībvalstīm.
Briselē, 2001. gada 8. janvārī

Labels: 1
20
7
8
6